Анэхэр ягъэпажэ
Налшык дэт Къэрал концерт гъэлъэгъуапIэм щэкIуэгъуэм и 22-м пшыхь гуапэ щекIуэкIащ Анэхэм я махуэм теухуауэ.
IуэхущIапIэм и пэIущIэ пэшым къыщызэIуахат сурэт щIыным дихьэх ныбжьыщIэхэм я Iэдакъэ къыщIэкIа лэжьыгъэхэм я гъэлъэгъуэныгъэ. Абыхэм нэхъыбэу къыщагъэлъэгъуат фIыуэ ялъагъу, нэхъ лъапIэ дыдэу гъащIэм щаIэ анэхэм я сурэтхэр.
Пшыхьыр зэдрагъэкIуэкIащ телевиденэм и лэжьакIуэ, уэрэджыIакIуэ Аттаев Азноррэ КъБР-м ЩэнхабзэмкIэ и министерствэм и пресс-IуэхущIапIэм и лэжьакIуэ МафIэдз Линэрэ. Абыхэм къыхагъэщащ, зэрыт ныбжьым емылъытауэ, цIыхур сыт щыгъуи анэм и гуапагъэ, гулъытэ, щабагъэ зэрыхуэныкъуэр.
Къардэн Мурат — Ныбжьэгъу лъапIэхэ, пщIэ зыхуэтщI анэхэ! КъБР-м и Iэтащхьэ КIуэкIуэ Казбек, Правительствэм, си щхьэм къабгъэдэкIыу анэхэм сынывохъуэхъу узыншагъэ, гъащIэ кIыхь, гуфIэгъуэ фиIэну, — жиIащ КъБР-м и Правительствэм и УнафэщIым и къуэдзэ Къардэн Мурат. — Анэмрэ бынымрэ я зэхущытыкIэ дахэм нэхърэ нэхъ къабзэ щыIэу фIэщщIыгъуейщ. Анэгур сыт щыгъуи быным хуэмыгъуэщ. Бын псори фыкъыхузоджэ дапщэщи анэхэм зэман къахуэвгъуэту хуэфащэ гулъытэ яхуэфщIыну, псалъэ гуапэхэр ялъывгъэсыну.
Налшык къалэм и ЦIыхубзхэм я зэгухьэныгъэм и унафэщI Къаскъул Iэулият анэ лъапIэхэм, хьэщIэхэм ягу къигъэкIыжащ 1998 гъэ лъандэрэ Анэм и махуэр къэралым зэрыщагъэлъапIэр. Абы къыхигъэщащ бынхэм я анэхэм хуаIэ хуабагъэр, гуапагъэр, лъагъуныгъэр къагъэлъэгъуэнымкIэ, фIыщIэ хуащIынымкIэ ар зэрыIэмалыфIыр.
Къаскъул Iэулият
Хекилаевэ Денизэ
— Анэр унагъуэм и гугъапIэщ, и щIэгъэкъуэнщ, и хъугъуэфIыгъуэщ. Дэтхэнэри анэхэм дыкъахъумэ. Къэралым и къэкIуэну щIэблэр къэзыгъэтэдж анэхэм нэхъ лъапIэ щыIэкъым. Бын гуфIэгъуэ фыщымыщIэу, абыхэм я зэфIэкIым фригушхуэу Тхьэм фигъэпсэу! — жиIащ Къаскъул Iэулият пшыхьым къекIуэлIа анэхэм защыхуигъазэм.
ЗэIущIэр ягъэдэхащ уэрэджыIакIуэхэу Тхьэгъэлэдж Светланэ, Гергокаевэ Хьэлимэт, Хекилаевэ Денизэ, «Кабардинка» къэрал академическэ къэфакIуэ ансамблым, «Шагъдий», «Нал цIыкIу», «Арабеск» сабий къэфакIуэ гупхэм.
ТЕКIУЖЬ Заретэ.
Сурэтхэр КЪАРЕЙ Элинэ трихащ.
